喜會李公弱
作者：釋德洪
朝代：宋

paragraphs: 韻如風蟬蜕塵垢，氣如春容在楊柳。
風流翰墨俱細事，自是吾家道門友。
十年契闊挂夢寐，一見令人忘白首。
况在祝融眉額間，青碧連天雪晴後。
冷齋撥爐聞夜語，雪灰消盡紅金斗。
君才合在臺閣間，簿書堆中不應有。
且置玉堂風雨筆，來試牛刀霹靂手。
民姦吏滑本有神，到君難藏如鼻口。
卧駝忽起便過人，再拜當爲乃翁壽。
此詩乘怒勿示人，願君低回爲遮醜。